ToekomsVenster: Ons konteks, Suid-Afrika, vra verbeeldingFoto: Mcredifine/Pixabay.com Kyk, Ek gaan iets nuuts doen, dit staan op die punt om te gebeur, julle kan dit al sien kom; Ek maak in die woestyn ŉ pad, Ek laat in die droë wêreld riviere ontspring. – Jesaja 43:19 Verbeelding is ŉ wonderlike gawe. Dis soos om te dagdroom. Dit neem jou na plekke waar jy nog nie was nie, dit laat jou dinge doen wat onmoontlik lyk, dit transendeer beperkinge en skep nuwe moontlikhede. Die probleem is dat ons verbeelding in ŉ negatiewe rigting met ons weghardloop. Ons verwag die ergste en beleef dit ook soms doodgewoon omdat ons dit reeds verbeel het. Die skrywer sê wat ek gevrees het, het met my gebeur. Wat ek gevrees het, het oor my gekom; waarvoor ek bang was, het my getref. – Job 3:25 Waarvan is ons verbeelding vol? Positiewe, proaktiewe, oplossinggedrewe inhoud om onheilspellende scenario’s gelowig aan te durf? Gee jou verbeelding vrye teuels, maar in die regte rigting. Vertrou die Here vir goeie uitkomste. Bedink die goeie. Sien nuwe moontlikhede. Die kinders speel mos “ek sien met my kleine, kleine ogie”. Sien wat God sien, ŉ hoopvolle toekoms. Jy ken mos die betekenisvolle teks in 2 Kronieke 27: “Ek weet wat ek vir julle beplan, sê die Here.” Dink aan die duiselingwekkende moontlikhede wat Deuteronomium vir ons skep as ons gehoorsaam is aan die beginsels van God se Woord (Deut 4:1). Verbeel jou vir ŉ slag. Verbeel ŉ beter Suid-Afrika, ŉ plek van veiligheid, geborgenheid, genoeg vir almal om te eet, geleenthede wat op almal se weg lê, saamwerk, woon en leef sonder spanning. Verbeel jou die koninkryk. Dis waar alles begin.